### 12.    Beslutning om plejeplaner for to fredede arealer på [adresse]

**Åbent**

Sagsnr.: 326-2016-4407        J.nr.: 01.05.08           Dokumentnr.:
326-2016-324187

**Sagstype**

Beslutning.

**Resume og sagens baggrund**

På to fredede arealer på [adresse] har Plan, Byg og Miljø
igangsat projekter for pleje overdrevsskrænterne. Kommunerne kan foretage
naturpleje på privatejede, fredede områder når dette tjener opnåelse af
fredningens formål, når lodsejer er indforstået og når der er udarbejdet en
plejeplan. Planen skal behandles politisk og vil fungere som en afgørelse efter
naturbeskyttelsesloven.

**Indstillinger**

Plan, byg og miljøchefen indstiller, at plejeplanerne
vedtages og offentliggøres på [adresse] hjemmeside.

**Behandling**

Teknik- og Miljøudvalget.

**Sagsfremstilling**

Naturpleje af privatejede, fredede arealer kan ske efter
udarbejdelse af en kommunal plejeplan. En plejeplan skal som minimum indeholde
beskrivelse af den naturtilstand, der ønskes opretholdt eller genskabt og en
beskrivelse af de foranstaltninger, der sigter mod opnåelse af fredningens
formål. Dette lovkrav er opfyldt med de vedhæftede plejeplaner.

I de aktuelle tilfælde er der tale om værdifulde
overdrevsarealer på sydkysten af [adresse], hvor naturværdierne er stærkt truet af
flere årtiers tilgroning. Begge arealer ligger indenfor Natura 2000-område nr.
166, hvor kommunen med den gældende Natura 2000-handleplan er forpligtet til at
sikre naturforholdene.

De to arealer er udvalgt efter kontakt til flere lodsejere,
hvor ejerne af områder indenfor to konkrete fredninger viste deres interesse.
På baggrund af den positive tilbagemelding blev projekterne igangsat på netop
disse to arealer.

Projektet har indtil videre indbefattet ansøgning af midler
fra NaturErhvervstyrelsen og detailplanlægning af omfanget af hegning og
rydning, desuden udarbejdelse af plejeplaner (vedhæftet) og formelle
dispensationer fra den § 3-beskyttelse, der også gælder for områderne.

Når de formelle tilladelser og afgørelser er på plads vil
næste skridt være at igangsætte det faktiske arbejde med rydning og hegning i
løbet af efteråret og vinteren, afsluttende med indgåelse af en græsningsaftale
på arealerne i foråret 2017.

**Økonomiske konsekvenser**

Udførelsen af plejeplanerne vil ske efter tilsagn fra
NaturErhvervstyrelsen indenfor rammen for tilskudsordninger til 'Naturpleje i
Natura 2000'. Tilsagnet dækker 100 % af udgifterne, der vil blive refunderet
når projektet er færdigt og afrapporteret til NaturErhvervstyrelsen. Projektperioden
løber indtil 1. juni 2017.

**Bilag**

|  |  |
| --- | --- |
| Plejeplan for de fredede kystskrænter ved [adresse] (pdf) | 326-2016-325407 |
| Plejeplan for de sydvente skrænter ved Elvervej (pdf) | 326-2016-325405 |